钦定古今图书集成/明伦汇编/氏族典/第056卷 > 徐孝肃〈弟德备 侄处默〉
## 钦定古今图书集成/明伦汇编/氏族典/第056卷 > 徐孝肃〈弟德备 侄处默〉

按《隋书徐孝肃传》：“孝肃，汲郡人也。宗族数千家，多以
豪侈相尚，惟孝肃性俭约，事亲以孝闻。虽在幼齿，宗
党间每有争讼，皆至孝肃所平论之，为孝肃所短者无不引咎而退。孝肃早孤，不识父，及长，问其母父状，
因求画工，图其形像，构庙置之，而定省焉，朔望享祭。
养母至孝，数十年家人未见其有忿恚之色。及母老”
疾，孝肃亲易燥湿，忧悴数年，见者无不悲悼。母终，孝
肃茹蔬饮水，盛冬单缞，毁瘠骨立。祖父母、父母墓皆
负土成坟，庐于墓所四十馀载，被发徒跣，遂以终身。
其弟德备，聪敏，通涉《五经》，河朔间称为儒者。德备终，
子处默又庐于墓侧，奕叶称孝焉。